Νίκος Μουτσινάς

Ο Νίκος Μουτσινάς (Θεσσαλονίκη, 6 Σεπτεμβρίου 1977) είναι Έλληνας παρουσιαστής, θεατρικός συγγραφέας και κωμικός ηθοποιός.

Καριέρα
Σπούδασε υποκριτική στην σχολή Ίασμος του Βασίλη Διαμαντόπουλου στη Θεσσαλονίκη. Επίσης έχει παρακολουθήσει μαθήματα χορού στη σχολή της Ντιάνας Θεοδωρίδου ενώ έχει αποφοιτήσει από τα Κρατικά Ι.Ε.Κ. Θεσσαλονίκης και το Θεατρικό Εργαστήρι "Θεσπίς".

Όταν πήγε στην Αθήνα έγινε πιο γνωστός στο κοινό μέσα από τη συμμετοχή του στην εκπομπή Κους Κους το μεσημέρι στον Alpha την περίοδο 2005-2007 και παράλληλα το 2006 παρουσίασε μαζί με τη Ναταλία Γερμανού το τηλεπαιχνίδι Soundmix Show.

Τη σεζόν 2007-2008 συμμετείχε στην πρωινή εκπομπή Όμορφος Κόσμος το πρωί με τον Γρηγόρη Αρναούτογλου και τη Σίσσυ Χρηστίδου. Την επόμενη σεζόν συμπαρουσίαζε μαζί με την Κατερίνα Ζαρίφη στον ΑΝΤ1 τον Πρωινό Καφέ, μια συνεργασία που διεκόπη το Μάρτιο του 2009. Την επόμενη σεζόν επέστρεψε στον Alpha όπου συνεργάστηκε με την Ελένη Μενεγάκη στην εκπομπή της Καφές με την Ελένη.

Την περίοδο 2009-2014 ήταν ο κεντρικός παρουσιαστής μαζί με τη Μαρία Ηλιάκη στην εκπομπή Δέστε τους. Την περίοδο 2014-2016 ήταν στον ΑΝΤ1 καθώς πρωταγωνιστούσε στο σήριαλ Τρίχες ενώ συμπαρουσίαζε μαζί με την Μαρία Μπεκατώρου το Πρωινό ΣουΚου και το 2016 επέστρεψε ξανά στον Alpha μέσω της εκπομπής Ξαναδέστε τους η οποία κόπηκε στις 24 Φεβρουαρίου 2017.

Τη σεζόν 2017-2018 πρωταγωνιστούσε στην κωμική σειρά του ΑΝΤ1 Κάτι χωρισμένα παλικάρια ενώ τον Φεβρουάριο του 2018 συμπαρουσίαζε στο ίδιο κανάλι με την Ζέτα Μακρυπούλια τη βραδινή εκπομπή Sunday Live η οποία κράτησε τέσσερα επεισόδια.

Στα τέλη της ίδιας χρονιάς επιστρέφει στην τηλεόραση μέσω του νεοϊδρυθέντος Open TV παρουσιάζοντας τη μεσημεριανή εκπομπή Για την παρέα της οποίας η πρεμιέρα έγινε στις 25 Οκτωβρίου του 2018 (σχεδόν μία μέρα μετά από την αντικατάσταση του Epsilon TV στο Open Beyond). Από τις 23 Σεπτεμβρίου 2019 έως τις 30 Ιουνίου 2023, παρουσίαζε ριμέικ της εκπομπής με την ίδια ομάδα στον ΣΚΑΪ με το όνομα Καλό Mεσημεράκι.

Το φθινόπωρο του 2024 άλλαξε τηλεοπτική στέγη, πηγαίνοντας πίσω στον Alpha και παρουσιάζοντας την εκπομπή με το όνομα Νίκος Μουτσινάς (ή ΝΜ) Βραδιάτικα, η οποία έπειτα από τρεις αναβολές έκανε πρεμιέρα στις 15 Νοεμβρίου της ίδιας χρονιάς, αλλά ολοκληρώθηκε πρόωρα μετά από ένα μήνα (20 Δεκεμβρίου), διακόπτοντας εκ νέου τη συνεργασία με το κανάλι στα μέσα Ιανουαρίου του 2025.

Το Φεβρουάριο του 2026 εντάχθηκε στο Star Channel για την παρουσίαση τηλεπαιχνιδιού (μετά από 20 χρόνια και το Soundmix Show στον Alpha).Το Star καλωσορίζει τον Νίκο Μουτσινά και το LINGO!

Εκτός από παρουσιαστής είναι και ηθοποιός με αρκετές θεατρικές παραστάσεις στο ενεργητικό του όπως Σεσουάρ για δολοφόνους, Οι απελπισμένοι, Ψέκασα την Ελίζα, Τα Βαφτίσια, ΚΤΕΛ, Βερβερίτσα, Οι από πάνω κ.ά.

Έχει κάνει έκτακτες συμμετοχές στις σειρές του Mega Μαρία η άσχημη, Το κόκκινο δωμάτιο, Singles 3 και Λατρεμένοι μου γείτονες.

Παραπομπές

Κατηγορία:Έλληνες σκηνοθέτες
Κατηγορία:Έλληνες σεναριογράφοι
Κατηγορία:Έλληνες παρουσιαστές
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Κατηγορία:Έλληνες κωμικοί
Κατηγορία:ΛΟΑΤ πρόσωπα από την Ελλάδα